Vrou in hof ná stadion van R6 m. nooit opgerig is | Netwerk24
Vrou in hof ná stadion van R6 m. nooit opgerig is
Deur Lynn Williams 08 Junie 2021 21:01
Die uitvoerende hoof van 'n Oos-Kaapse maatskappy het Dinsdag in die handelshof in Mthatha verskyn op aanklagte van bedrog van meer as R6 miljoen.
Die staat beweer Gcisakazi Mdlulwa (40) het as uitvoerende hoof van die maatskappy Melting Point op 2 Februarie 2017 'n vergadering met afgevaardigdes van Wild Coast Sun Mbizana Development Trust gehad.
Op dié vergadering het die beskuldigde met voorstelle vorendag gekom om die gasheer te wees vir die voorgestelde O.R. Tambo-eeufeesviering wat vir Oktober 2017 beplan is.
Melting Point het 'n vennootskap met die trust voorgestel, waarby die trust die geld sou verskaf vir die oprigting van 'n struktuur vir 'n stadion, genaamd die Dome, in Mbizana, waar die feesvieringe aangebied sou word.
Nog voorstelle oor hoe die Dome 'n aanwins vir die trust gaan wees en hoe dit tot voordeel van die gemeenskap benut kan word, is aan die trust gemaak.
Volgens 'n verklaring van die Valke het Mdlulwa aan die trust gesê sy sou hulle help om geld by die Nasionale Lotery-kommissie vir die projek te kry.
Die aansoek is goedgekeur en die geld is in die trust se rekening gedeponeer.
Hierna het Melting Point glo 'n faktuur van R6,3 miljoen aan die trust gegee vir die oprigting van die Dome.